بينات دراسة جديدة ، خطأ المقولة التقليدية الموجودة عند أغلب شعوب العالم ، والي كتقول أن الأشخاص الكبار فالعمر هم الأذكى والاوسع معرفة دائما . واتاضح من خلال هاد الدراسة ، أن التقدم فالعمر مكيعنيش الحكمة ، إذا كنا كنهضرو على الخبرة فالحياة اليومية والمهارات الي كيكسبها الإنسان إجتماعيا ، وتوصلو باحثين من جامعة “ييل” الأمريكية لهاد النتائج ، بعدما قررو يعرفو واش من المنصف أن التقدم فالعمر كيعني قدرة أكثر على إكتساب تجارب فالحياة ، وعلى إتخاد قرارات بعقلها من الشباب لي صغر . ونشرات مجلة “سوسيال سيكولوجي” نتائح 6 ديال التجارب مختلفة ، تقامت بمشاركة 1000 متطوع من الجنسين ومن أعمار مختالفة ،باش يعرفو كيفاش كيشعرو ويفكرو ويتصرفو، فبزاف ديال المواقف الإجتماعية. وعطى تحليل البيانات ، أن تجارب الحياة الغنية ، مكتعنيش بالضرورة أن الشخص كيعرف ويفهم حسن من الي أصغر منو، ومدوزوش بزاف، كما أن العلماء لقاو أن كبار السن كيفهمو الفروقات الدقيقة فالسلوك البشري بحالهم بحال الشباب والمراهقين فبزاف ديال الحالات. وكيعتابرو العلماء أن أهم إستنتاج فهاذ الدراسة، هو أن الناس قادين يستوعبو التصرفات الإجتماعية ، وعندهم تعاطف مع بعضياتهم بغض النظر عن السن أو الجنس أو وجهات النظر السياسية أو الدخل ديالهم . 
دراسة. الكبار فالعمر ماشي الأكثر حكمة